স্বাধীনতার পরে সব থেকে বড় জঙ্গিহানার মুখোমুখি কাশ্মীর। সর্বশেষ তথ্য অনুযায়ী এই হানায় ৫৪ নং ব্যাটেলিয়ানের বাসের সমস্ত সেনাই নিহত হয়েছেন। সংখ্যাটা ৪২।
বৃহস্পতিবার ঠিক উরির ধাঁচেই শ্রীনগর-জম্মু হাইওয়েতে ২০০ কেজি বিস্ফোরক বোঝাই গাড়ি নিয়ে সিআরপিএফ-এর ৫৪ নং ব্যাটেলিয়নের গাড়িতে ধাক্কা মারে জইশ জঙ্গি আদিল আহমেদ। পথে মোট ২৫টি সেনাবোঝাই গাড়ি ছিল সেই সময়ে। মোট ২৫০০ সেনা ছিলেন এই গাড়িগুলিতে। ঘটনার দায় স্বীকার করে নিয়ছে জইশ-ই-মহম্মদ।  
উরির চেয়েও বীভৎস এই ঘটনায় নড়েচড়ে বসেছে কেন্দ্র। অজিত ডোভাল জরুরিকালীন তৎপরতায় বৈঠক সেরেছেন দিল্লিতে। সরাষ্ট্রমন্ত্রকের তরফে জানিয়ে দেওয়া হয়েছে, জবাব দিতে প্রস্তুত ভারত।
এই অত্যন্ত স্পর্শকাতর সময়ে, যাতে কোনও গুজব না ছড়ায়, সে দিকেও সতর্ক দৃষ্টি আছে কেন্দ্রের। তথ্য সম্প্রচার মন্ত্রকের অধিকর্তা অমিত কাটোচ ‘অ্যাডভাইসরি’ জারি করে বেসরকারি টিভি চ্যানেলগুলিকে যথাযথ ভাবে সংবাদ পরিবেশনের  জন্য নির্দেশ দিয়েছে।
 

এই বিষয়ে অন্যান্য খবর

৪২টি তাজা প্রাণ বলি, কাশ্মীরে ভয়াবহ জঙ্গিহানার বর্ণনা রইল ছবিতে


মূলত গুজব, হিংসা রুখতেই এই নির্দেশিকা। একই সঙ্গে সম্প্রচারিত তথ্যের দরুণ জঙ্গিরা যাতে এমন কোনও তথ্য না পায় যাতে তাদের কার্যকলাপ সুবিধেজনক হয়ে ওঠে, সেই কথাও মাথায় রাখতে হবে সংবাদমাধ্যমগুলিকে।
প্রসঙ্গত এদিন সকাল ৯টা ৪৫ মিনিটে জাতীয় নিরাপত্তা বৈঠকের ডাক দিয়েছে কেন্দ্র। এদিনই কাশ্মীর পরিদর্শনে যাবেন স্বরাষ্ট্রমন্ত্রী রাজনাথ সিংহ। কাশ্মীরে এই মুহূর্তে মোবাইল পরিষেবা ৪জি থেকে ২জি করা হয়েছে।